पाएं अपने शहर की ताज़ा ख़बरें और फ्री ई-पेपरडाउनलोड करें
जिले में इस बार कोरोना ने सारे रिकाॅर्ड तोड़ दिए हैं। रोजाना तीन सौ से ज्यादा मरीज आ रहे हैं जबकि पहली लहर में एक माह में इतने मरीज आते थे। आंकड़ों में हेराफेरी करके कोरोना पर कंट्रोल नहीं होगा। सूत्रों की माने तो रोजाना पॉजिटिव आने वालों की वास्तविक संख्या नहीं बताई जा रही है। कुछ संख्या रोक दी जाती है और अगले दिन वाली रिपोर्ट में शामिल की जाती है।
इतना ही नहीं ऑनलाइन आने वाली स्टेट रिपोर्ट व जिला स्तर पर जारी आंकड़ों में भी अलग-अलग संख्या आ रही है। उदाहरण के तौर पर शुक्रवार को स्टेट रिपोर्ट में 265 और जिला स्तर पर 399 मरीज बताए गए। इसी तरह शुक्रवार की रिपोर्ट में पोकरण शहरी व ग्रामीण क्षेत्रों में 278 मरीज बताए गए जबकि ब्लॉक के पास जो रिपोर्ट थी उसमें 320 मरीज बताए गए। अब हकीकत क्या है, यह तो चिकित्सा विभाग ही बता सकता है लेकिन इस तरह से कम मरीज बताने के पीछे चिकित्सा विभाग की क्या सोच है? यह समझ से परे है।
मौतों के आंकड़े छिपाए जा रहे हैं
वर्तमान में तो जोधपुर के अस्पतालों में एंट्री नहीं मिल रही है लेकिन 10-15 दिन पहले जो मरीज जोधपुर में भर्ती हुए और उनमें से कुछ लोगों की जान भी गई है लेकिन उन्हें जैसलमेर की रिपोर्ट में शामिल नही किया जा रहा है। वर्तमान में यहां 1 अप्रैल से अब तक 15 मौतें ही बताई जा रही है जबकि हकीकत में इससे कहीं ज्यादा है। दो दिन पहले एक महिला की जोधपुर में मौत हुई थी उसे जैसलमेर की रिपोर्ट में शामिल नहीं किया गया।
स्टेट रिपोर्ट में रोजाना कोरोना रोगियों की संख्या कम ही बता रहे
जिला स्तर पर मरीजों की जो संख्या बताई जाती है वह कभी भी स्टेट रिपोर्ट से मैच नहीं करती। पिछले कई दिनों से स्टेट रिपोर्ट में जैसलमेर में आने वाले मरीजों की जो संख्या बताई जाती है वह वास्तविक मरीजों की संख्या से कम बताई जा रही है। ऐसे में अंदाजा लगाया जा सकता है कि पूरे प्रदेश में हकीकत में कितने मरीज आ रहे हैं और सरकारी आंकड़ा कुछ और ही बयां कर रहा है।
आंकड़े मैनेज करने से क्या होगा?
हमें कोरोना को खत्म करना है, आंकड़े मैनेज करने से क्या होगा। शुक्रवार को हेराफेरी के बाद शनिवार को भी यही हालात रहे। सीएमएचओ ने बताया कि 355 पॉजिटिव आए हैं जबकि सूचना एवं जनसंपर्क की ओर से जारी खबर में 152 पॉजिटिव ही बताए गए। जब वापस इस पर उनसे बात की गई तो रिवाइज करके 355 पॉजिटिव बताए गए। अंदाजा लगाया जा सकता है कि रोजाना ऐसा ही होता है। अब आंकड़ों को मैनेज करने से क्या होने वाला है?
ऐसा नहीं है। हम पूरी सूचना उच्चाधिकारियों को भेज देते है। अब स्टेट लेवल की बात है। पोकरण वाले मामले में कम्प्यूटर ऑपरेटर से गलती हो गई होगी। ऐसा अगर वास्तव में है तो मैं खुद उसकी जांच कर लूंगा।-डॉ. कमलेश चौधरी, सीएमएचओ।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn